
DECAPITAREA lui COLDEA, revolta „SISTEMULUI” împotriva 
statului-paralel! 


Florian Coldea a căzut pentru că, pur și simplu, în România nu mai exista niciun 
domeniu de activitate și nicio afacere importantă pe care fostul șef al SRI (și 
preferatul lui Traian Băsescu, să nu uităm acest amănunt!) să nu o controleze, 
direct sau prin interpuși. De la Portul Constanţa la investiţiile corporațiilor 
străine în ţara noastră, de la piaţa imobiliară și până la fotbal (alegerile de la 
FRF), orice „business” trebuia să primească avizul său. Însă, ca orice trup 
bolnav, anticorpii din „Sistem” s-au activat, iar statul-paralel înfiinţat pe 
teritoriul României, decapitat de la vârful lui. 


Înainte de a începe zugrăvirea tabloului, trebuie să insistăm asupra unui aspect foarte 
important, anume acela că dosarul care s-a deschis acum este un mesaj transmis direct 
lui Florian Coldea - jos labele de pe mediul de afaceri, stai departe de tot ce înseamnă 
business! Folosind resursele - logistice și nu numai - ale SRI, generalul Coldea a intrat 
prea adânc și puternic în această lume, deranjând pe mulţi, dar în special mediul 
„Intelligence-ului”. 


Iar „Sistemul”, după câteva avertismente pe care i le-a dat, a acționat decisiv, eliminând 
putregaiul. 


Până unde ajungeau „tentaculele” lui Coldea 


În cavalcada de generali și alţi ofițeri SRI aduși la DNA să vorbească despre ce făceau 
Florian Coldea și Dumitru Dumbravă a trecut aproape neobservat un nume cu greutate în 
lumea afacerilor din umbră. Este vorba despre un personaj cu dublă cetățenie româno- 
chineză, căruia autoritățile de la București i-au ridicat documentele, la un moment dat, 
dar ulterior au revenit asupra deciziei, oferindu-i un permis de ședere pe cinci ani. 


Vorbim despre Wang Yan, om de afaceri chinez, al cărui nume a apărut în celebrul dosar 
„Shanghai” (de la numele restaurantului de pe strada Ion Minulescu 38 din Sectorul 3), 
care a investigat o uriașă reţea de trafic de fete din China, multe minore, exploatate 
sexual și în beneficiul chiar al unor ofițeri SRI, după cum au dezvăluit numeroase surse 
media la momentul respectiv. Despre Wang Yan s-a spus că era „creierul” care controla 
această nișă de pe piaţa prostituţiei. 


Miercuri, el s-a prezentat în fața procurorilor care îl anchetează pe Florian Coldea, dând 
declaraţii în acest dosar, după cum au indicat surse juridice. 


Întrebarea pe care și-o pun mulţi acum este dacă nu cumva protecţia de care s-a bucurat 
Wang Yan i s-ar fi datorat lui Florian Coldea. Mai departe, având în vedere traficul din 
Portul Constanţa, oare este exclus ca fostul șef al SRI să fi controlat și rețeaua chineză 
care operează acolo, asigurându-și un procent din afacerile derulate? Greu de crezut că 
mărfurile intrate în ţară prin containerele descărcate la Constanţa puteau fi distribuite și 
comercializate în „liniște” fără ca cineva cu putere să nu-și facă parte din această 
„combinaţie”. 


Cine pe cine a turnat la Ambasada SUA 


Și asta nu e tot! Despre Florian Coldea a vorbit inclusiv generalul Dumitru Iliescu, fost la 
conducerea SPP, care nu s-a ferit să dezvăluie care este nemulțumirea cea mare a 


americanilor. Cu subiect și predicat, Iliescu afirmă într-un interviu că Florian Coldea a 
furat din banii dați de Ambasada SUA pentru SRI! Vorbim de fonduri destinate 
modernizării și dezvoltării Serviciului Român de Informaţii și pe care fostul șef al instituției 
i-a deturnat în interes propriu. 


Mai mult, pare-se că Florian Coldea a reușit să-i atragă în rețeaua sa și pe câţiva 
funcţionari de la Ambasada SUA la București, fapte despre care, într-un final, s-a aflat la 
Washington. 


„Domnul Coldea a acţionat în anumite direcţii care i-au deranjat pe americani. Inclusiv 
sprijinul pe care îl acorda anumitor companii din Europa, franțuzești. De asemenea, 
americanii au finanţat cu sume foarte mari anumite acțiuni pe care SRI le derula, 
operațiuni nu prea ortodoxe, ca să spun așa. Și aceste fonduri, o parte din ele, au fost 
deturnate. Au deturnat o parte din fondurile respective, au plimbat și prin Bulgaria, iar 
eu am informat departamentul de disciplină (...) Eu am foarte multe elemente, cum se 
distribuiau banii, la cine ajungeau, o parte mergeau și în buzunarele celor de la 
Ambasadă. Adică, se împărțeau. De aceea era apărat (n.r. - Coldea) cu atâta înverșunare. 
Numai că cei de la unitatea centrală din Statele Unite, dându-și seama, că au făcut 
verificări, că au deturnat niște fonduri și că are alte obiective decât cele pe care le doreau 
ei, l-au lăsat din braţe”, afirmă g-ralul Dumitru Iliescu. 


Foarte probabil că acesta este și motivul pentru care americanii au cerut urgentarea 
dosarului „Coldea”, care a luat viteză exact la momentul potrivit, înaintea alegerilor (și 
cele din România, și cele din SUA), americanii dorind să curețe locul în vederea instalării 
noii puteri. 


Fără discriminări: protecţie pentru cine plătește! 


Se vorbește foarte mult în ultima vreme despre hinghereala mediului de afaceri românesc 
și s-au prezentat și dovezi în acest sens, despre cum „ai noștri” au păţit atâtea, iar 
„celorlalţi”, adică firmele străine, nu li s-a întâmplat nimic. 


În același timp, însă, văzând dezvăluirile oamenilor din interior și cum avansează dosarul, 
nu știm dacă nu cumva Florian Coldea a călcat pe coadă și interesele Occidentului. Tot ce 
se poate, mai cu seamă că, dintre cei în faţa cărora a greșit grav, SUA sunt pe locul 1. 


Iată de ce nu trebuie să mergem după fenta care spune că doar firmele .ro au fost 
„Călcate” de DNA, la ordinul binomului Coldea-Kovesi! Am văzut că Nokia a plecat din 
ţară, dar știm de ce a făcut-o? Care a fost motivul care a stat în spatele acestei decizii 
total neașteptate luată de finlandezi? Mai departe, hai să vedem ce se întâmplă cu piața 
de real estate, acolo unde miza este una uriașă - banii mulți sunt în complexurile 
rezidențiale cu mii de apartamente, dezvoltate de mari jucători. Aici vor „bubui” nume 
grele în curând, se aude. 


Concluzia nu poate fi decât una singură: Coldea a făcut jocurile pentru toată lumea, 
român sau străin, la el n-a contat, a protejat pe cine a plătit mai mult și mai rapid! 


La ce să ne așteptăm după toate aceste dezvăluiri? O curățenie în „Sistem”, acolo unde 
încă mai avem ofițeri de informaţii care dau dovadă de integritate și profesionalism și 
pentru care deviza „protejarea intereselor naţionale” trece înaintea oricăror alte aspecte. 
În ceea ce-l privește pe Florian Coldea, ne vine greu a crede că va fi „încălțat”, ţinând 


cont de forța personajului, informaţiile „sensibile” pe care le cunoaște, numele și mai ales 
renumele construit. 


Cel mai probabil, Cazul „Coldea” va „naște” o lege în Parlament prin care „rezerviștii” vor 
fi scoși din joc definitiv, în sensul că li se va interzice să facă afaceri și să se implice în 
piaţă. 


